
Tarifes de lloguer i reglament d’ús de sales
1. Tarifes de lloguer puntual de sales de l’Ateneu de Sant Just

	Sala
	Capacitat
	Preus amb IVA*

	Sala del Cinquantenari
	194 pers.
	95 €/h

	Sala Piquet
	56 pers.
	55 €/h

	Sala Enric Morera
	46 pers.
	55 €/h

	Aula
	10 pers.
	10 €/h


* En els lloguers en dissabtes, festius o períodes de vacances s’haurà d’afegir el cost de consergeria a raó de 20 €/h.
Condicions
1. El lloguer mínim a contractar i abonar serà de dues hores, excepte l’espai Aula que podrà ser d’una hora. 
2. Es requereix un dipòsit de 100 €, retornable després de l’activitat si la sala està en bon estat (excepte l’espai Aula). El pagament s’ha de fer dins dels 5 dies anteriors a l’esdeveniment.
3. Tots els lloguers inclouen il·luminació, equips audiovisuals disponibles, climatització i neteja ordinària.
4. A la Sala del Cinquantenari, en el cas que l’activitat requereixi la presencia del tècnic de cabina, es facturarà un import mínim de 120 € per un ús mínim de 3 hores. Les hores addicionals seran facturades a 40 €/hora.
5. Caldrà sempre una persona que es faci responsable de l’organització i seguretat de l’esdeveniment.
6. Qualsevol activitat que comporti l’ús d’un espai addicional per un càtering frugal i simple, copa e cava o similar, caldrà parlar-ho anticipadament amb secretaria.
7. L’ús del gran piano de la Sala del Cinquantenari comportarà una taxa addicional de 100 €.
8. En les cessions gratuïtes i els usos sol·licitats per l’Ajuntament segons Conveni, l’Ateneu editarà una factura a l’usuari amb l’import del lloguer no cobrat i un altra amb l’import del treball del tècnic de sala.
9. L’ús de les Sales de l’Ateneu estarà supeditat al respecte del Reglament d’Ús de les Sales de l’Ateneu (RUS). Se’n lliurarà un exemplar a la persona que es faci responsable del lloguer de la Sala en el moment de fer la reserva.

Descomptes per tipus d’usuaris

	Entitats associades a l’Ateneu 
	Descompte del 20%

	Socis de l’Ateneu per ús ateneista (exposició, xerrada, projecció o similar)
	Descompte del 30%



Altres condicions
1. La col·locació de publicitat o decoració requereix permís previ i està prohibit enganxar objectes a les parets.
2. Els espais només poden usar-se per l’activitat autoritzada, dins dels horaris establerts. Està prohibit fumar, cuinar, introduir animals (excepte gossos pigall), utilitzar confeti, i emmagatzemar materials inflamables.
3. L’Ateneu no es fa responsable de pèrdues o danys durant l’activitat. La persona sol·licitant assumeix tota la responsabilitat dels possibles danys causats a instal·lacions o mobiliari.
4. L’obertura de la sala serà 30 minuts abans de l’hora escollida. Altres necessitats s’hauran de sol·licitar.
5. Per als lloguers de llarga durada i totes aquelles condicions no contemplades ni assimilables a les aquí previstes, el demandant adreçarà una sol·licitud escrita a secretaria@ateneudesvern.cat per tal que la Junta es pronunciï al respecte.
6. Activitats tals com presentació de treballs de fi de grau d’estudiants d’arts escèniques, gravació de curtmetratges per a estudiants d’audiovisuals, residències artístiques o altres assimilables a les descrites també seran proposades a la Junta i aquesta en definirà les condicions particulars pel cas concret del que es tracti.
7. Els dies laborables, caldrà pagar el servei de consergeria en aquelles activitats realitzades fora d’horari de secretaria.

2. Reglament d’Ús de Sales de l’Ateneu (RUS)
Norma general
1. Aquest reglament afecta a tots els usuaris de l'Ateneu, tant si són socis com si no ho són, i a tot el personal intern i extern mentre desenvolupa la seva activitat a l'Ateneu i/o per l'Ateneu.
2. En finalitzar un esdeveniment programat, la sala s'ha de deixar en les condicions de repòs especificades o, si no se'n ha especificat cap, en les mateixes condicions prèvies a l'esdeveniment.
3. D'acord amb la normativa vigent d'estalvi energètic en edificis públics i espais culturals, quan es faci servir la climatització s'ha de limitar la temperatura interior a un mínim de 27ºC a l’estiu i a un màxim de 19ºC a l’hivern.
4. Si es fa malbé qualsevol equipament o part d'alguna instal·lació, cal deixar constància a secretaria per tal que pugui ser reparat o reposat si s'escau. Si no hi ha ningú a secretaria, s'ha de comunicar a la persona responsable que estigui present i comunicar igualment l'incident via correu electrònic.
5. L'Ateneu disposa d'un protocol de protecció contra l'assetjament sexual publicat a https://ateneudesvern.cat/punt-lila/. En cas necessari es poden tramitar denúncies per assetjament fent servir la bústia física situada al replà de secretaria (al davant de l'accés als lavabos), o enviant un correu electrònic a protocolassetjament@ateneudesvern.cat.

Sala del Cinquantenari
1. Cal deixar col·locades sempre dues files de cadires mòbils de platea. Totes les sobrants s’han de recollir i desar sota l'escenari en els corresponents carros.
2. Cal deixar completament recollit i desat tot el material tècnic i/o escenogràfic que s'hagi fet servir.
3. En cap cas es poden desar elements escenogràfics en l'àrea tècnica del rere-escenari (backstage). L'accés als quadres elèctrics, caixes de connexionat (wallbox) i elements d'extinció i seguretat ha de restar lliure, al igual que l'accés als armaris de material tècnic i el pas per la porta i l'accés al lateral de l'escenari.
4. El quadre elèctric d'escenografia i control tècnic (annex al rack tècnic de cablejats) ha de quedar amb els interruptors magnetotèrmics baixats de forma que no quedi cap equipament encès (els interruptors diferencials no cal baixar-los). Igualment, al quadre elèctric de llums de servei de l'escenari i llums vermelles de senyalització (annex al pas cap a un dels laterals d'escenari) cal deixar-ho tot apagat.
5. Per tal d'evitar ensurts, qualsevol aparell afegit: estufes, calefactors, lamparetes, etc., ha de quedar sempre desendollat quan no es faci servir.
6. En la cabina tècnica, a l'equipament que disposi de memòries per guardar escenes cal tornar a carregar les memòries d'ús general (default). També cal reposar el connexionat i la posició/connexionat dels focus del sistema d'il·luminació escènica d'acord amb la configuració de la memòria d'ús general (default).
7. Seguint la normativa antiincendis, les portes d'emergència s'han de deixar SEMPRE en la posició de tancades - però sense bloquejar - al finalitzar un esdeveniment. Si aquest dura més d'una jornada també s'han de deixar completament tancades entre jornada i jornada.
8. Si es fa ús dels aparells d’aire condicionat i/o de la renovació d’aire, cal deixar-los apagats.
9. El piano que hi ha a l'escenari és patrimoni històric (any 1902) que cal protegir i, per tant, està prohibit deixar cap objecte a sobre. Si es fa servir, en acabar s'ha de desar al seu lloc al lateral esquerre de l'escenari (vist des de platea), baixar la tapa del teclat i tornar a posar la funda protectora corresponent.

Sala Piquet i Sala Enric Morera
1. La Sala Piquet i la Sala Enric Morera són espais multifuncionals. Es poden fer servir per fer exposicions, conferències, tertúlies, presentacions audiovisuals, jocs de taula, reunions, celebracions, etc. Per tal de mantenir la multifuncionalitat cal que les cadires estiguin SEMPRE recollides si no es fan servir. Quan siguin necessàries, l'usuari les posarà a lloc i, en acabar, el mateix usuari s'ha d'encarregar de desar totes les cadires apilades en petits grups a tocar de les parets laterals.
2. Si es fa ús de l'equipament audiovisual, en acabar cal deixar-ho apagat i amb els accessoris recollits.
3. Si es fa ús dels aparells d’aire condicionat, cal deixar-los apagats.
4. Les finestres han de quedar completament tancades.

